Létrehozva: 2016. augusztus 3. 16:22
Módosítva: 2016. augusztus 3. 17:08
Csütörtökön nem várható fronthatás, de a melegedésre érzékenyek panaszai várhatóan erősödnek. A napsütéses időben a nagyon erős UV-sugárzás hatásairól sem szabad megfeledkezni.
Csütörtökön frontmentes idő várható, további melegedésre készülhetünk, több helyen a hőmérséklet csúcsértéke elérheti a 30 fokot. Az érzékenyek körében erősödhetnek a panaszok, ingadozhat a vérnyomás, fejfájás, migrén is jelentkezhet. Az érintettek lehetőség szerint kerüljék a megterhelő fizikai munkát és a stresszes helyzeteket. Ajánlott a könnyen emészthető ételek fogyasztásának előnyben részesítése, valamint a testtömegtől és fizikai aktivitástól függően akár 3-5 liter folyadék bevitele is javasolt. A cukros és az alkoholos italok fogyasztása kerülendő. A melegedő időben koncentrálási nehézségek is adódhatnak, az érintettek számára a citromfűtea segíthet.
Érdemes könnyű ételeket választani ebédre és vacsorára!
A szabadtéri tevékenységeknek kedvező idő várható, csapadék nem lesz, a szél is mérsékelt marad. A hőérzet több fokkal a mért értékek felett alakul. A napsütéses időben azonban ügyelni kell a nagyon erős UV-sugárzásra! 10 és 16 óra között ajánlott kerülni a tűző napon tartózkodást, célszerű keresni az árnyékos helyeket. A leégésveszély nagy, fektessünk nagyobb hangsúlyt a bőrvédelemre, válasszuk a bőrtípusunknak megfelelő fényvédő szereket.
A pollenterhelés kissé növekszik, a csalánfélék pollenje okozhatja a legtöbb panaszt az allergiások körében. A melegedő időben a reflexek tompulnak, emiatt növekedhet a balesetveszély az utakon. Ha hosszabb útra indulunk, vigyünk magunkkal elegendő mennyiségű folyadékot és tartsunk több alkalommal rövid pihenőket. A jó minőségű, UV-szűrős napszemüvegre is szükség lehet az erős, zavaró napsütés miatt - olvashatjuk a Meteoklinikán.